Покајание, Проштевање, Помирување

Учебник стр.95-98

 Во нашето секојдневие, постојано правиме грешки – некогаш намерни, некогаш ненамерни. Затоа на крајот од денот треба да се преиспитаме.

Затворете ги очите и размислете каква грешка направивте вчера: дали некого излажавте; дали ветивте нешто а не исполнивте; дали повредивте некого; дали се скаравте со некого; дали помисливте нешто лошо; дали бевте себични, или на било кој друг начин згрешивте?!

И, бидете искрени пред себе си!

 Сега размислете, дали кога грешите – ви е сеедно. Има ли некакви промени во вашето расположение? Како се чувствувате? Претпоставувам – вознемирени сте, нервозни, немирни, како да имате некој товар на градите, како нешто да ве скокотка кај стомачето, како да ви студи, ви се лоши.........чувствувате „**грижа на совеста**“.

 А што е тоа совест? - Совеста, деца, е како некој внатрешен глас во човекот, кој му кажува што е добро, а што не. Тоа е Божјиот глас во нас, или нашиот ангел чувар од кого не можеме да се сокриеме.

 Бидејќи, многу е тешко да се живее со товарот на совеста, треба да најдеме начин како да ја смириме.

**Треба да се преиспитаме** и да научиме - како да се смириме со самите себе и да ја смириме својата совест. Тој начин се вика **покајание.**

**Покајанието** значи – искрено да ти биде жал за грешката што си ја направил и решеност да не ја повторуваш истата.

 Кога некому ќе згрешиме и сакаме да ја поправиме грешката, треба да побараме прошка. Значи, заедно со покајанието оди и **проштевањето.**

Кога некој ќе ни прости, тоа значи дека покажал милост спрема нас, иако не сме ја заслужиле- тоа се вика **Помирување**.

 И како што сме радосни кога нам ќе ни простат, така треба да умееме и ние да проштеваме, кога некој ќе ни згреши. (Сетете се како велиме во молитвата „Оче наш“ - и прости ни ги долговите наши како што и ние им ги проштеваме на нашите должници).

Како пример на вистинско покајание, ни е дадена приказната за блудниот син.

( првиот цртан филм кој ви го пуштив да го гледате )

Прочитајте ја - Параболата за изгубениот син, на стр. 97 и 98 во учебникот.

**Одговорете:**

Што сме должни да правиме кон крајот на секој ден?

 Што значи да се покаеме?

Што треба да направиме ако некого сме навредиле?

Препиши ја реченицата со која синот вистински се покајува пред таткото!

**Заклучок:**

Секој од нас на крајот од денот треба да се преиспитатува и да биде искрен пред себе си. Секоја вечер треба да се запрашаме што направив во денес?....згрешив ли некому?...намерно или ненамерно....

Ако сфатиме дека сме погрешиле, треба искрено да се покаеме и да побараме прошка од оние на кои сме им погрешиле. Ако пак некој нам ни погрешил и вистински се покае треба да му простиме и да се помириме со него.

Само така ќенаучиме да живееме според законот на љубовта.

Доставете ги вашите домашни задачи до четврток 30 април